愛民堂爲涪陵盧使君題
作者：沈繼祖
朝代：宋

paragraphs: 我來盛山郡，從公歲及朞。
公之字鰥寡，乳保於嬰兒。
公去再改歲，所去尤見思。
至今盛山民，敬奉盧公祠。
借留既不遂，涪江移州麾。
兩地雖少異，所愛則均施。
去秋少城役，與公同試闈。
把臂道疇昔，耿耿青燈期。
對床風雨夜，夜語驚聞鷄。
日有文字樂，唱酬多新詩。
訖事遍遊覽，扁舟更同歸。
涪陵五日留，民物何熙熙。
道中行歌者，拍手童稚嬉。
終歲閭里間，不聞吏卒追。
皆曰賢太守，父母其忍欺。
政成多休暇，百廢舉無遺。
美哉輪奐新，有堂崇故基。
名堂形至意，愛民真天資。
同時王別駕，譽處出一辭。
醉餘書牓字，銀鈎照江湄。
有客涪陵來，稱頌世所稀。
坐想觴詠樂，形留而神馳。
願同鄒湛輩，記名千載垂。
惟公甚盛德，豈待於發揮。
當聞卜式語，治民適其宜。
辟如牧羊者，敗群當去之。
雪霜與雨露，天以成四時。
威克與剛克，要不傷於慈。
公藴經綸妙，未易坐井窺。
因詩贊一二，以詔來者知。